CELEX: 52016PC0607
Language: sk
Date: 2016-09-14
Title: Návrh ROZHODNUTIE EURÓPSKEHO PARLAMENTU A RADY, ktorým sa mení rozhodnutie (EÚ) 2015/435 o mobilizácii rezervy na nepredvídané udalosti

EURÓPSKA KOMISIA
            V Bruseli14. 9. 2016
            COM(2016) 607 final
            Návrh
            ROZHODNUTIE EURÓPSKEHO PARLAMENTU A RADY,
            ktorým sa mení rozhodnutie (EÚ) 2015/435 o mobilizácii rezervy na nepredvídané udalosti
            
               
         
         
            
               DÔVODOVÁ SPRÁVA
            
            
               1.KONTEXT NÁVRHU
            
            
               
                  Európsky parlament a Rada 17. decembra 2014 rozhodli o mobilizácii rezervy na nepredvídané udalosti v roku 2014 s cieľom reagovať na nepredvídané okolnosti, ktoré vznikli po tom, čo sa vo februári 2013 po prvýkrát stanovil strop platieb viacročného finančného rámca (VFR) na rok 2014, a o doplnení platobných rozpočtových prostriedkov vo všeobecnom rozpočte Európskej únie na rozpočtový rok 2014 nad rámec stropu platieb.
               
               
                  Rozhodnutím sa kompenzuje suma mobilizovaná v roku 2014 voči rezervám v rámci stropov platieb na roky 2018 až 2020. V návrhu rozpočtu na rok 2017 je v rámci stropu platieb na rok 2017 disponibilná veľká rezerva, zatiaľ čo podľa strednodobej prognózy platieb do roku 2020, ktorú Komisia predložila v kontexte strednodobého preskúmania VFR
                     1
                  , sa predpokladá rastúci tlak na stropy platieb na roky 2018 – 2020. Komisia preto navrhuje zmeniť uvedené rozhodnutie tak, že suma mobilizovaná v roku 2014 sa kompenzuje voči disponibilným rezervám v rámci stropu platieb na rok 2017.
               
               
                  Pri mobilizácii rezervy na nepredvídané udalosti v roku 2014 zahrnuli inštitúcie sumu 350 miliónov EUR do rozhodnutia o mobilizácii, ale bez toho, aby táto suma bola kompenzovaná, kým sa nedosiahne dohoda o zaobchádzaní s platbami týkajúcimi sa osobitných nástrojov, a vyzvali Komisiu, aby včas predložila príslušný návrh. Zo strednodobej prognózy platieb je zrejmé, že dostatočnosť stropov platieb závisí od dohody potvrdzujúcej, že platobné rozpočtové prostriedky týkajúce sa osobitných nástrojov sa zahrnú do rozpočtu nad rámec stropov rovnakým spôsobom ako záväzky, od ktorých sa odvíjajú. Preto sa navrhuje, aby táto suma nebola kompenzovaná. 
               
            
            
               Návrh
            
            
               ROZHODNUTIE EURÓPSKEHO PARLAMENTU A RADY,
            
            
               ktorým sa mení rozhodnutie (EÚ) 2015/435 o mobilizácii rezervy na nepredvídané udalosti
            
            
               EURÓPSKY PARLAMENT A RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie,
            
            
               so zreteľom na Medziinštitucionálnu dohodu z 2. decembra 2013 medzi Európskym parlamentom, Radou a Komisiou o rozpočtovej disciplíne, spolupráci v rozpočtových otázkach a riadnom finančnom hospodárení
                  2
               , a najmä na jej bod 14 druhý pododsek,
            
            
               so zreteľom na návrh Európskej komisie,
            
            
               keďže:
            
            
               (1)V článku 13 nariadenia Rady (EÚ, Euratom) č. 1311/2013
                  3
                sa stanovila rezerva na nepredvídané udalosti až do výšky 0,03 % hrubého národného dôchodku Únie.
            
            
               (2)V súlade s článkom 6 nariadenia (EÚ, Euratom) č. 1311/2013 Komisia vypočítala absolútnu sumu rezervy na nepredvídané udalosti na rok 2014
                  4
               .
            
            
               (3)Rozhodnutím (EÚ) 2015/435
                  5
                Európsky parlament a Rada mobilizovali rezervu na nepredvídané udalosti v roku 2014, aby sa umožnilo financovanie vo výške 3 168 233 715 EUR nad rámec stropu platieb. Do mobilizácie rezervy na nepredvídané udalosti sa zahrnula suma 350 miliónov EUR vo forme platobných rozpočtových prostriedkov, kým sa nedosiahne dohoda o zaobchádzaní s platbami týkajúcimi sa osobitných nástrojov. Rozhodlo sa, že v období rokov 2018 – 2020 bude kompenzovaná suma 2 818 233 715 EUR a že Komisia bude vyzvaná, aby včas predložila návrh týkajúci sa zvyšnej sumy 350 miliónov EUR.
            
            
               (4)Platobné rozpočtové prostriedky súvisiace s využívaním osobitných nástrojov sú zahrnuté do rozpočtu nad rámec príslušných výdavkových stropov viacročného finančného rámca. V dôsledku toho je mobilizácia rezervy na nepredvídané udalosti v roku 2014 potrebná len v celkovej výške 2 818 233 715 EUR v platobných rozpočtových prostriedkoch, pričom nie je potrebné zahrnúť ani kompenzovať dodatočnú sumu vo výške 350 mil. EUR.
            
            
               (5)Podľa strednodobej prognózy platieb predloženej v kontexte strednodobého preskúmania možno v rokoch 2018 – 2020 očakávať tlak na ročné stropy platieb.
            
            
               (6)V návrhu rozpočtu na rok 2017 existuje v rámci stropu platieb rezerva vo výške 9,6 mld. EUR, čo umožňuje kompenzáciu celej sumy mobilizovanej v roku 2014.
            
         
         
            
               (7)Rozhodnutie (EÚ) 2015/435 by sa preto malo zodpovedajúcim spôsobom zmeniť,
            
            
               PRIJALI TOTO ROZHODNUTIE: 
            
            
               Článok 1
            
            
               Rozhodnutie (EÚ) 2015/435 sa mení takto:
            
            
               1.Článok 1 sa nahrádza takto:
            
            
               „Článok 1 
            
            
               V rámci všeobecného rozpočtu Európskej únie na rozpočtový rok 2014 sa mobilizuje rezerva na nepredvídané udalosti vo výške 2 818 233 715 EUR v platobných rozpočtových prostriedkoch nad rámec stropu platieb viacročného finančného rámca.“;
            
            
            
               2.Článok 2 sa nahrádza takto:
            
            
               „Článok 2
            
            
               Suma 2 818 233 715 EUR sa kompenzuje voči rezerve v rámci stropu platieb na rok 2017.“.
            
            
               Článok 2
            
            
               Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.
            
            
               V Bruseli
            
            
               
                  Za Európsky parlament
                        Za Radu
               
               
                  predseda
                        predseda
               
            
         
         
            
                  
                     (1)
                  COM(2016) 603 zo 14.9.2016. 
               
               
                  
                     (2)
                  Ú. v. EÚ C 373, 20.12.2013, s. 1.
               
               
                  
                     (3)
                  Nariadenie Rady (EÚ, Euratom) č. 1311/2013 z 2. decembra 2013, ktorým sa ustanovuje viacročný finančný rámec na roky 2014 – 2020 (Ú. v. EÚ L 347, 20.12.2013, s. 884).
               
               
                  
                     (4)
                  Oznámenie Komisie Rade a Európskemu parlamentu z 20. decembra 2013 o technických úpravách finančného rámca na rok 2014 podľa vývoja HND [COM(2013) 928].
               
               
                  
                     (5)
                  Rozhodnutie Európskeho parlamentu a Rady (EÚ) 2015/435 zo 17. decembra 2014 o mobilizácii rezervy na nepredvídané udalosti, Ú. v. EÚ L 72, 17.3.2015, s. 4.